La Llei 20/1985, de 25 de juliol, de prevenció i assistència en matèria de substàncies que poden generar dependència, a l'article 18, prohibeix consumir begudes alcohòliques en la via pública i la resta de llocs de concurrència pública, quan ho estableixin les ordenances municipals per raons de seguretat pública, tret dels llocs on sigui degudament autoritzat.
Son diversos els ajuntaments de Catalunya que han aprovat ordenances per restringir aquesta pràctica.
No obstant això, la situació de pandèmia en què ens trobem ha constatat que aquesta pràctica, en aquells municipis en què no es troba regulada, està suposant una via de transmissió de la COVID-19.
Per aquesta raó, amb ple respecte al principi d'autonomia local, es considera necessari ampliar territorialment la mesura a tot el territori de Catalunya.
L'article 55 k) de la Llei 18/2009, de 22 d'octubre, de salut pública, en la seva redacció donada pel Decret llei 27/2020, de 13 de juliol, publicat en el DOGC núm. 8176, de data 14 de juliol de 2020, disposa que en situacions de pandèmia declarades per les autoritats competents, les autoritats sanitàries poden adoptar mesures de limitació a l'activitat, el desplaçament de les persones i la prestació de serveis en determinats àmbits territorials previstes en l'annex 3, d'acord amb el que disposa l'article 55 bis.
En data 28 de juliol de 2020, el director de l'Agència de Salut Pública de Catalunya ha emès l'informe preceptiu justificatiu de l'adopció de les mesures urgents per fer front al risc de brots de la COVID-19.
Aquest informe preveu els aspectes assistencials a proposta del Servei Català de la Salut i els aspectes epidemiològics i de salut pública, a proposta de la mateixa Agència, i acredita la situació actual de risc de contagi, la situació de control de la pandèmia, la suficiència de les mesures, i proposa adoptar mesures restrictives, d'acord amb les que estan previstes en l'annex 3 del Decret llei 27/2020 esmentat, que incideixen en l'activitat de consum de begudes alcohòliques en la via pública i altres espais oberts al públic, amb una proposta de durada inicial de quinze dies.
En base a l'informe esmentat, es considera procedent establir, per a tot el territori de Catalunya, la prohibició del consum compartit de begudes alcohòliques en la via pública i la resta d'espais oberts al públic, a excepció del consum que es dugui a terme en locals o espais autoritzats per la llicència corresponent.
Per tot el que s'ha exposat, d'acord amb les decisions adoptades pels òrgans de govern del Pla d'actuació del PROCICAT per a emergències associades a malalties transmissibles emergents amb un potencial alt de risc, en el marc de la legislació sanitària i de salut pública i de protecció civil, i en ús de l'habilitació que ens confereix l'article 5 del Decret 63/2020, de 18 de juny, del president de la Generalitat de Catalunya, de la nova governança de l'emergència sanitària provocada per la COVID-19 i inici de l'etapa de la represa al territori de Catalunya,
En defecte de l'ordenança municipal específica que ho reguli, es prohibeix, per raons de salut pública, a tot el territori de Catalunya, el consum compartit de begudes alcohòliques a la via pública i la resta d'espais oberts al públic.
Aquesta prohibició no afecta el consum en locals o espais autoritzats per la corresponent llicència.
Correspon als ajuntaments inclosos en l'àmbit territorial i a l'Administració de la Generalitat de Catalunya, en l'àmbit de les seves competències, les funcions de vigilància, inspecció i control de les mesures establertes en aquesta Resolució.
L'incompliment de la mesura recollida en aquesta Resolució és objecte de règim sancionador, d'acord amb la legislació sectorial aplicable, i en particular conforme a les previsions de la Llei 20/1985, que tipifica com a infracció greu, sancionable de 3.001 a 15.000 euros, les infraccions que siguin concurrents amb infraccions sanitàries lleus.
S'emetran informes periòdics dels efectes de les mesures.
Aquesta Resolució entra en vigor en la data de la seva publicació al DOGC.